Milí rodičia,

ďakujem Vám, že s trpezlivosťou a zodpovednosťou neúnavne pripravujete svoje dieťa na slávnosť prvého svätého prijímania. Bude to veľmi pekná udalosť v jeho živote. Kým nastane, máme pred sebou ešte veľa práce. Potrebujeme čo najlepšie predstaviť dieťaťu o čo tu ide. Bolo by málo upriamiť pozornosť len na pekné šaty, fotenie so sviečkou v ruke, či darčeky od najbližších. Slávnosť prvého svätého prijímania je preto veľkou udalosťou v živote dieťaťa, lebo do jeho srdca príde ten najvzácnejší hosť aký existuje – Pán Ježiš. A to pod spôsobom chleba, teda ako pokrm, jedlo. Dosť dôležité aj pre nás je pochopiť, čo je v tomto prípade našim cieľom, a čo prostriedkom. Skúste to deťom nejako vysvetliť. Viem, že to bude dosť ťažké, ale skúste.

Cieľom je nebo, raj, večný život v spoločenstve s Bohom v nebeskom kráľovstve. Prvé sväté prijímanie (ako aj druhé, tretie, štvrté, piate...) je prostriedkom. Cieľ: žiť s Bohom a v Bohu, večný život v radosti, spása. Prostriedok: prijatie krstu, vyznávanie viery, konanie skutkov lásky, chodenie na sväté prijímanie, účasť na svätej omši. Prirovnanie č. 1: Aby som mohol byť spokojný, potrebujem sa najesť. Cieľ je spokojnosť, prostriedok jedlo. Nežijeme preto, aby sme jedli, ale jeme preto, aby sme žili. A určite sa nám nestačí najesť sa len raz za život. Prirovnanie č. 2: Aby som mohol byť čistý, potrebujem sa umyť. Cieľ je čistota, prostriedok je umytie vodou a mydlom. A určite sa nám nestačí umyť sa len raz za život. Pán Boh je náš Stvoriteľ a náš nebeský Otec. Nebeské kráľovstvo je miesto a stav, kde sú všetci šťastní a nič im nechýba, užívajú si večnú odmenu. Večný život prežívaný v dokonalej radosti a šťastí bez konca. Spása, alebo tiež záchrana od večného zatratenia. Dobro bude odmenené a zlo potrestané. Svätý apoštol Pavol v liste Korinťanom píše: *„Ani ucho nepočulo, ani oko nevidelo, ani do ľudského srdca nevstúpilo, čo Boh pripravil tým, ktorí ho milujú.“* Láska bude odmenená, hnev bude potrestaný.

Aby sme sa zbavili dedičného hriechu, zomreli starému spôsobu života a narodili sa pre nový, bolo potrebné prijať krst. Pán Ježiš povedal: *„Kto uverí a dá sa pokrstiť, bude spasený, kto neuverí, bude zatratený.“* Krstom sme sa stali Božími deťmi, synmi a dcérami Nebeského Otca, bratmi a sestrami Ježiša Krista, príbytkom Ducha Svätého, členmi Katolíckej cirkvi. Začali sme vyznávať, že je jeden Boh v troch osobách, jedna Cirkev, ktorú ustanovil (založil) Ježiš Kristus ako prostriedok na dosiahnutie spásy, spoločenstvo bratov a sestier, ktorí sa posväcujú, očisťujú od hriechov očakávajú vzkriesenie tela. Počas pozemského života konajú skutky, ktoré im vnuká Boh – Duch Svätý cez svedomie a Bibliu. *„Kto počúva Božie slovo, a uskutočňuje ho, podobá sa múdremu mužovi, ktorý si postavil dom na skale.“* Božie slovo sa stalo telom a prebývalo medzi nami. Je to Ježiš Kristus. Prijal telo z Panny Márie. Vstúpil do nášho sveta, aby nás oslobodil od otroctva hriechu a prinavrátil nám Božie synovstvo. On sám sa stal chlebom, aby sme ho mohli prijímať a tak sa premieňať.

Podstatou slávnosti prvého svätého prijímania teda nebudú pekné šaty, ani darček, ani fotenie sa, ale niečo úplne iné: Pán Ježiš ako pokrm, ako živý chlieb. Tento spôsob stretnutia s Ježišom je pre nás veľmi dôležitý. Pán Ježiš povedal: *„Kto bude jesť moje telo, bude mať v sebe večný život.“* Nastúpili sme na cestu k tomu, aby Vaše dieťa mohlo prijať Pána Ježiša do svojho srdca. Ježiš je Boh, ktorý sa stal človekom, náš Vykupiteľ a Spasiteľ. Biblické postavy a jednotliví svätí nám pomáhajú spoznať jeho význam a dôležitosť pre náš život. Bez Pána Ježiša sme stratení.

Keď sa pripravujeme na slávnosť Prvého svätého prijímania, pripravujeme svoje srdcia na stretnutie s Pánom Ježišom, našim Vykupiteľom a Spasiteľom, našim Bohom. Pripravujeme sa na jeho pobyt v nás. Na náš život s ním. Je tu adventný čas a potom čas Vianoc. Je to úžasná príležitosť nájsť cestu k Ježišovi. Niekoľko svätých osôb nám v tom dosť pomôže. Svätí je ten, kto je už v nebi.

**Svätý Ján Krstiteľ** – hlavný patrón našej Trnavskej arcidiecézy. Patrón znamená orodovník, pomocník, ten, kto sa za nás prihovára. Evanjelium o sv. Jánovi Krstiteľovi píše: *„Bol človek, ktorého poslal Boh, volal sa Ján. Prišiel ako svedok vydať svedectvo o svetle, aby skrze neho všetci uverili.“* Ježiš o ňom povedal: *„Medzi tými, čo sa narodili zo ženy nepovstal nik väčší ako Ján Krstiteľ.“*  Zaujíma nás kadekto, pritom Ján Krstiteľ je najväčší so všetkých ľudí. On sám povedal o Ježišovi svojim učeníkom: *„Hľa, Baránok Boží, ktorí sníma hriechy sveta.“* Jeho otec sv. Zachariáš o ňom prorokoval: *„A ty, chlapček, budeš sa volať prorokom Najvyššieho: pôjdeš pred tvárou Pána, pripravíš mu cestu a poučíš jeho ľud o spáse, že mu náš Boh z hĺbky svojho milosrdenstva odpustí hriechy. Tak nás vychádzajúci z výsosti navštívi a zažiari tým, čo sedia vo tme a v tôni smrti, a naše kroky upriami na cestu pokoja.*“ Na brehu rieky Jordán hlásal príchod Mesiáša, vyzýval na pokánie a krstil. Keď prišiel Ježiš, pokorne vyznal, že mu nie je hoden ani len rozviazať obuv. Predstúpil pred Herodesa, a vyčítal mu život v hriechu. Pre nás má ten význam, že ukazuje na Ježiša Nazaretského ako na Vykupiteľa a Spasiteľa. Je tým, ktorý nám pomáha pripraviť sa na Ježišov príchod do nášho srdca. Využime to. Tak, ako máme možnosť využiť hlas svojho svedomia, rôzne poučenia, rady, povzbudenia, upozornenia, ktoré nám pomáhajú správne žiť. Každý kresťanský rodič je akoby Jánom Krstiteľom, lebo približuje svoje dieťa k Ježišovi.

**Svätá Panna Mária – naša nebeská Matka a Kráľovná.** Panna Mária je matkou Ježiša Krista a matkou nás všetkých. Teraz je v nebi. Keď bývala ešte v Nazarete, zjavil sa jej Pánov anjel a pozdravil ju slovami: *„Zdravas Mária, milosti plná, Pán s tebou.“* Anjel jej oznámil, že sa stane matkou prisľúbeného Mesiáša – vykupiteľa a Spasiteľa. Mária túto úlohu prijala. Ako tehotná sa vydala na ďalekú cestu navštíviť svoju príbuznú – tehotnú tetu Alžbetu, ktorá žila so svojim manželom Zachariášom a čakala dieťa – Jána. Alžbeta jej vzdala úctu ako matke svojho Pána: *„Požehnaná si medzi ženami a požehnaný je plod tvojho života.“* Keď sa vrátila do Nazareta, k svojmu manželovi Jozefovi, rímsky cisár prikázal vykonať súpis ľudu. Každý sa musel dať zapísať v meste odkiaľ pochádzal jeho rod. Preto aj Jozef s tehotnou Máriou odišli dať sa zapísať do mesta Betlehem. Tam Mária aj porodila svojho syna Ježiša. Mária sa neskôr spomína pri Ježišovom prvom zázraku na svadbe v Káne Galilejskej. Povedala: „Urobte všetko, čo Vám (môj syn) povie.“ Spolu s učeníkom Jánom stála pod krížom. Spolu s apoštolmi sa modlila a očakávala príchod Ducha Svätého – tretej Božskej osoby. Výnimočnosť Panny Márie bola pápežmi a svätými zdôrazňovaná už od začiatku kresťanstva. Ježišova matka Mária bola uchránená od dedičného hriechu a jeho následkov. Môže sa prihovárať za ľudí u Boha. Panna Mária má niekoľko sviatkov. Najdôležitejšie sú tri: Nepoškvrnené počatie Panny Márie (8.12.), Panna Mária Bohorodička (1.1.) a Nanebovzatie Panny Márie (15.8.) Pre nás, Slovákov je Panna Mária (s titulom Sedembolestná) patrónkou. A tým, že bývame v trnavskom kraji, ochraňuje nás Panna Mária s titulom: Trnavská. Jej milostivý obraz v Bazilike sv. Mikuláša je veľmi známy. Existuje viacero modlitieb, ktorými sa na ňu obracajú veriaci. Sú štyri posvätné ružence: radostný, bolestný, slávnostný a ruženec svetla. Máriu voláme aj: Matka Cirkvi, Kráľovná neba, Kráľovná všetkých svätých... Pannu Máriu si uctievame, neklaniame sa jej. Sú známe aj zjavenia Panny Márie: v Lurdoch - Bernadete, vo Fatime – trom pastierikom Lucii, Hyacinte a Františkovi, a iným. V zjaveniach Panna Mária vyzýva k modlitbe, k obráteniu a k pokániu. V modlitbe Anjel Pána, ktorú sa veriaci modlievajú ráno, na obed a večer si pripomíname udalosť zo všetkých najkrajšiu a najdôležitejšiu – Boh sa stal človekom, aby nás vykúpil.

**Svätý Jozef** bol povolaním tesár (niečo ako stolár, stavbár a rezbár dokopy). Ale Pán Boh mu dal ešte významnejšiu úlohu. Mal sa postarať o Pannu Máriu a malého Ježiška. Jozef bol s Pannou Máriou zasnúbený. Keď zistil, že Mária je tehotná bez jeho pričinenia, nechcel ju vystaviť hanbe, preto sa rozhodol potajomky ju prepustiť. Zjavil sa mu však anjel Gabriel a povedal, že sa nemá báť Máriu k sebe prijať za manželku, pretože to, čo v nej bolo počaté je z Ducha Svätého, a že sa jej narodí syn, ktorému má dať meno Ježiš. Jozef bol pokorný a dobrý. O Pánu Bohu vedel veľmi veľa. Ako chlapec bol veľmi nadaný a šikovný žiak, pritom bol jednoduchý, tichý, zbožný a vôbec nie pyšný. Často sa modlil. Bol mimoriadnou potechou svojim rodičom a dokonalý vo všetkých svojich vzťahoch s okolím. Bol veľmi milý, láskavý, prívetivý a úprimný. Jeho sviatok sa oslavuje 19. marca. On, Panna Mária, Zachariáš, Alžbeta a Ján Krstiteľ sú v nebi, a sú svätí.

**Domáca úloha pre dieťa na december:** Dobre spoznaj svätého Jána Krstiteľa, Pannu Máriu a svätého Jozefa. Maj ich za priateľov. Nauč sa ich oslovovať ako mocných orodovníkov. Ako tých, ktorí Ťa privádzajú k Ježišovi. Na ceste k Ježišovi nás sprevádzajú postavy z Biblie: Adam, Eva, Kain, Ábel, Noe, Abrahám, Mojžiš, Jozef Egyptský, Ján Krstiteľ, Zachariáš, Alžbeta, pastieri, mudrci z východu, Herodes, starček Simeon, prorokyňa Anna, anjeli... Zisti o nich čo najviac. Najmä to, akú úlohu zohrali pri Ježišovi, a čím ti môžu byť užitoční pre tvoj život. **Nakresli niektorý príbeh súvisiaci s narodením Pána Ježiša.** Máš na to čas do začiatku januára. Rodičia, kúpte a darujte svojmu dieťaťu malú sošku alebo obraz Panny Márie, prineste ju na najbližšie spoločné stretnutie, aby som ju požehnal, naučte svoje dieťa modliť sa modlitbu Anjel Pána a posvätný ruženec. **Najbližšie spoločné stretnutie bude, ak nám to okolnosti dovolia, 5. januára 2024.** Deň potom, teda pondelok 6. januára je veľký sviatok Zjavenia Pána, ľudovo Troch kráľov. Dostali mená Gašpar, Melichar a Baltazár. Ľudoví rozprávači spomínajú ešte štvrtého kráľa, ktorý sa po ceste do Betlehema stretol s ľudskou biedou, a preto neváhal pomôcť. Lenže, keď sa prišiel pokloniť kráľovi kráľov, malému Ježiškovi, už nič nemal, lebo všetko po ceste rozdal. Panna Mária práve upratovala Ježiškovu postieľku. Keď zbadala štvrtého kráľa, ako nič nedrží, dala mu svoje dieťa. Nič vzácnejšie ten kráľ nemohol mať. Aj prvoprijímajúce dieťa dostane dar zo všetkých najvzácnejší – Boha, ktorý sa stal človekom, aby nás vykúpil. Slovo, ktoré sa stalo telom. Božie telo, ktoré sa stalo chlebom. Pokrmom pre večný život. Môžeme sa zapojiť aj do adventnej hry *Poslušní ako Ježiš*, ktorá prebieha v našom kostole.